8 Go nyamiša gakaakang go bona gore banna ba bao ba godišitšwego gabotse bao gape ba bego ba ka dira se sebotse ba ile ba se dire bjalo! Lega go le bjalo, ga se bafsa ka moka bao ba ilego ba ba bjalo mehleng ya Beibele, go fo swana le lehono. Anke re ahlaahleng mehlala e mebotse ya bafsa yeo bafsa ba Bakriste ba ka e ekišago. Vahan o belegetšwe Armenia ka April 1983. Ka 1996, yena le ditho tše dingwe tša lapa labo ba ile ba thoma go ithuta Beibele le Dihlatse tša Jehofa, gomme a kolobetšwa ge a be a ena le nywaga e 16. Vahan o ile a tšeela godimo kudu dithuto tša Jesu Kriste go ya ka seo a bego a ithuta sona ka Beibeleng, go akaretša le taelo yeo Jesu a e neilego balatedi ba gagwe ya gore ba se rwale dibetša tša ntwa. (Mateo 26:52) Ka baka leo, ka moragonyana ga ge a kolobeditšwe, Vahan o ile a lebeletšana le phetho e kgolo bophelong bja gagwe.